google/wiki40b huggingface dataset:
Lupe

En lupe, eller forstørrelsesglass, er et optisk hjelpemiddel og brukes til å studere ting på nært hold. Luper skiller seg fra forstørrende nærbriller og lupebriller ved at de har en annen utforming, noe som blant annet gir et annet bruksmønster. Luper finnes i mange varianter og er vanligvis enkle å bruke.
Etter at det ble mulig å fremstille optisk klar plast, er det fremstilt Fresnel-linse-luper i lommeformat, med tykkelser ned mot en millimeter og bra forstørrelse.

Håndholdt lupe

En håndholdt lupe fåes både med og uten lys. Håndholdte luper brukes gjerne ved lettere grad av synsnedsettelse eller i situasjoner hvor man trenger forstørrelse for kortere varighet. Håndholdte luper kan fåes med forstørrelse fra ca. 2 til 20 ×. Ekstra belysning i lupen kan være nødvendig for svaksynte med ekstra lysbehov. En håndholdt lupe er mer tolerant overfor variasjoner i avstand (eller unøyaktig innstilling) enn andre luper. Det som kan være problematisk for brukeren er å finne riktig sittestilling, unngå reflekser i lupen fra lyskildene i rommet samt å holde lupe og objekt i riktig avstand fra øynene. De riktige avstandene finner man lettest ved å prøve seg fram.

Blokklupe

En blokklupe (visolettlupe) er en lupe med liten forstørrelse (ca. 1,5–2,5×), som legges direkte på tekst eller bilder. Blokklupene er svært enkle i bruk og de gir god avbildning.

Stativlupe

En stativlupe finnes både med og uten lys og med forstørrelse fra om lag 2–20×. Stativlupene kjennetegnes ved at korrekt avstand mellom objektet og lupen er sikret gjennom lupens konstruksjon. De som likevel ikke ser et skarpt bilde når lupen står på underlaget, eventuelt må løfte lupen fra underlaget for å få et skarpt bilde, har sannsynligvis behov for å kombinere bruken av lupen med en tilpasset nærbrille. Stativluper er ofte et godt alternativ for folk som skjelver på hendene.

Lupelampe

En lupelampe har mye til felles med håndluper, men i stedet for å holdes i hånden er de festet i et fleksibelt stativ/arm som skal gjøre det mulig å benytte begge hender til håndarbeid, skriving og liknende. Lupelampene fåes både med og uten lys og egner seg best med forstørring i området 2–5×.
Kongressen i Aachen

Kongressen i Aachen, også kalt Kongressen i Aix-la-Chapelle, var en internasjonal konferanse som fant sted i byen Aachen (fransk: Aix-la-Chapelle) fra 29. september til 21. november 1818. Hovedhensikten med møtet var å ordne tilbaketrekningen fra Frankrike etter seieren i Napoleonskrigene i 1815, men også andre spørsmål ble berørt.

Fyrstekongress

Kongressen i Aachen var en fyrstekongress for monarkene i stormaktene i Den hellige allianse, Preussen, Russland og Østerrike, samt Storbritannia. Keiserne Aleksander I av Russland og Frans I av Østerrike, samt kong Frederik Vilhelm III av Preussen, deltok personlig. Storbritannia var representert ved Robert Stewart, viscount Castlereagh og Arthur Wellesley, hertug av Wellington. Russland var videre representert ved grev Karl Robert von Nesselrode og grev Ioannis Kapodistrias, Østerrike av fyrst Klemens von Metternich og Preussen  av fyrst Karl August von Hardenberg og grev Christian Bernstorff. Frankrike sendte hertug Armand Emmanuel du Plessis de Richelieu til forhandlingene.

Saker

Det ble besluttet å avslutte besettelsen av Frankrike tidligere enn først planlagt. Det ble også avtalt lettelser i krigsskadeerstatningen landet skulle betale.  Frankrike ble på nytt anerkjent som stormakt. Kongressdeltagerne forpliktet seg til å bevare grensene fra 1815, forsvare de bestående samfunnsforhold og bekjempe revolusjonære bevegelser. 
Andre forhold som Wienerkongressen ikke hadde kommet fram til enighet om, som slaveri og diplomatiets rangklasser, ble også behandlet. Videre ble det bestemt at traktater skulle undertegnes i alfabetisk rekkefølge etter landenes navn skrevet på fransk.
Ensdorf kraftverk

Ensdorf kraftverk er et varmekraftverk i delstaten Saarland i det vestre Tyskland. Det har en installert produksjonskapasitet på 310 MW, fordelt på én blokk.
Anlegget ble påbegynt omkring 1965 og stod ferdig i 1971. Brenselkilden er kull og fyringsolje. Det kan også brennes litt biomasse ved anlegget. Operatør er energiselskapet RWE Power AG.
Nedre Glomma Turn

Nedre Glomma Turn er en av Fredrikstads største idrettsforeninger. Foreningen har hatt stigende medlemstall siden starten i 2006.
Nedre Glomma Turn har aktiviteter for barn og unge fra 1 år. NGTs hovedfokus er apparatturn for gutter og jenter, og innholdet i timene er lagt opp ut ifra disse apparatene, med oppbygning av basisferdigheter ut fra barnas egne forutsetninger. NGT skal ha en utstrakt målsetning om å gi alle barn og unge gode forutsetninger for å drive fysisk aktivitet, og bestreber seg på god kvalitet på alt de tilbyr. Foreningen har også målsetning om å legge til rette for toppidrett.
Alle foreningens tilbud bygger på visjonen "Fredrikstads beste grunnmur". I dette legger de at alle skal få et best mulig grunnlag for å utvikle seg videre, enten det er innenfor turn eller annen fysisk aktivitet eller fra andre idretter.
Nedre Glomma Turn har nytt moderne turnutstyr og har stort fokus på sikkerhet for barna. Aktiviteter foregår i en av Norges flotteste grophaller. Hallen er utstyrt med stor-trampoliner og spesielle miniapparater for barn. Alle apparater er tilgjengelig bestandig, ingen inn- og utrydding. NGTs trenere har spisskompetanse på turn med nasjonale og internasjonale kurs og mange års erfaring innen trening av barn og unge. 
Foreningen tilbyr trampett-/trampolinekurs spesielt for ungdom.
Kjersti Wold

Litterære priser

2011: Vinner av Gyldendal Barn og ungdoms romankonkurranse sammen med Geir Vang for Rapport fra et sandkorn
Krigs-doktoren

Krigs-doktorens rolle

BBC gav ut en mini-episoden i forkant av jubileet, kalt «The Night of the Doctor». Kronologisk fant denne sted mellom Paul McGanns åttende doktor og Ecclestons niende doktor. Episoden avslutter med at doktoren i McGanns skikkelse regenerere til en ung John Hurt (filmklipp av Hurt ble hentet fra TV-serien «Crime and Punishment», 1979). Krigs-doktoren nekter imidlertid å kalle seg doktor, slik at han ikke regnes som en del av nummer-rekkefølgen.

I «The Day of the Doctor» opptrer han som en gammel mann, og antyder at det har gått mange år mellom hendelsene i mini-episoden og jubileumsepisoden. Episoden handler om beleiringen og undergangen til Gallifrey, hvor Krigs-doktoren til slutt blir stilt ovenfor det moralske dilemmaet å utslette dalekene sammen med Gallifrey, eller å redde hjemplaneten og derved la dalekene ødelegge resten av universet. Doktoren bryter seg inn i Gallifreys lager for ulovlige våpen og sjeler masseødeleggelsesvåpenet «Øyeblikket». Både den tiende (David Tennant) og ellevte doktoren (Matt Smith) møter ham i løpet av episoden, og hjelper ham med å finne en løsning.
Krigs-doktoren dukker også opp i episoden «Listen» fra 2014-sesongen via klipp fra jubileumsepisoden. I denne episoden avsløres det at huset han tok med «Øyeblikket» til var låven på gården der han vokste opp.

Følgesvenn

I motsetting til de andre doktorene blir Krigs-doktoren aldri vist med noen følgesvenn. Dommedagsvåpenet «Øyeblikkety har imidlertid en kunstig intelligens som er så avansert at den har utviklet selvbevissthet. I møte med Krigs-doktoren tar den formen til den niende og tiende doktorens følgesvenn Rose Tyler, spilt av Billie Piper. Rose følger ham gjennom hele episoden for å være sikker på at han forstår konsekvensene av å aktivere våpenet.

Skuespiller

Produsenten Steven Moffat hadde originalt tenkt av historien om krigen om Gallifrey skille handle om den niende Doktoren (Christopher Eccleston), men Eccelston avslo. Rollen ble i stedet skrevet om til å være en tidligere og hitil ubeskrevet inkarnasjon doktoren og tilbudt John Hurt. Hurt var på dette tidspunktet 73 år, og var derved den eldste skuespilleren som har hatt rolles som Doctor Who.
Seterøya

Seterøya er en liten øy tilhørende Sandøy kommune på romsdalskysten i Møre og Romsdal fylke. Øya ligger nordøst for Finnøya og nord for Gåsøya.
Seterøya er ei flat øy på 330 dekar med flere fraflyttede gårder og bostedshus. Det samlede arealet av naturtypen kystlynghei er 196 dekar. Ved gårdene er det mindre areal med fulldyrket og overflatedyrket mark. Det er også innslag av strandeng, strandberg og myr.
Før utskifting i 1858-1864 var øya felles utmark for Sandøy-gårdene. Øya ble bosatt etter utskiftingen. Det var 16 fastboende i 1865 og 36 i år 1900. I 1976 flyttet den siste fastboende frå Seterøya. Sauebeiting fortsatte til 1996, deretter opphørte beitingen noen år. I 2002 ble det startet opp helårsdrift med gammelnorsk sau på øya. I 2016 var det 35 overvintrende sau, og mellom 75-85 sau på sommerbeite.
Feelgood Scene Film & TV

Eierskap og oppkjøp

Selskapet ble stiftet i 2003 av komiker og produsent Thomas Giertsen. Foruten Giertsen ble de øvrige aksjene i selskapet eid av produsenter, tekstforfattere og komikere som er tilknyttet virksomheten. 
I 2010 kjøpte Sony Music majoriteten av aksjene i selskapet, og Lena Midtveit trådte inn som styreleder i selskapet. I løpet av de neste syv årene i Sony Musics eierskap hadde selskapet følgende daglige ledere: Thomas Giertsen, Magnus Ravlo Stokke, Olav Øen og Lena Midtveit. 
Sommeren 2013 kjøpte Feelgood SFT selskapet Funkenhauser Productions som var eid av Bård Tufte Johansen, Harald Eia og Lars Hognestad. Oppkjøpet gjorde at mange av landets fremste komikere ble samlet i ett selskap. Våren 2015 meldte også komiker Henrik Elvestad overgang til Feelgood.
I 2017 kjøpte det danske produksjonshuset Monday Productions AS alle aksjene i Feelgood Scene Film og TV, foruten de som ble eid av Thomas Giertsen, og Lasse Hallberg gikk inn som daglig leder.
US Open 1989 (tennis)

US Open 1989. US Open er en Grand Slam-turnering i tennis. US Open i 1989 ble arrangert i perioden 28. august til 10. september i Flushing Meadows i bydelen Queens i New York. Boris Becker beseiret Ivan Lendl i herrefinalen i single og Steffi Graf vant damefinalen over Martina Navrátilová.
Frydenlund Bryggerier

Frydenlund Bryggerier ble grunnlagt i 1859 som Frydenlunds Ølbryggeri av Mads Langaard, en skipskaptein fra Lillesand. Navnet Frydenlund ble tatt fra løkka i Christiania (i dag Oslo) der bryggeriet ble bygd. Frydenlund utviklet seg raskt til et av de største bryggeriene i Norge.
I 1885 ble Frydenlunds varemerke, bokstavene ML kombinert med en stjerne, registrert som Norges første varemerke. Merket er fortsatt i bruk. I 1962 gikk Frydenlund og Schous Bryggeri sammen til De sammensluttede bryggerier. De fusjonerte i 1977 med navnet Frydenlund Schous Bryggeri. I 1978 ble selskapet overtatt av Nora Industrier som også eide Ringnes Bryggeri og Nora Mineralvann. Schous ble avviklet i 1982. Enkelte av Frydenlunds produkter produseres og markedsføres i dag av Ringnes.
Dancing with the Stars

Dancing with the Stars er en amerikansk talentkonkurranse og danseprogram som har gått på ABC siden 2005. Programmet er basert på det britiske dansprogrammet Strictly Come Dancing. I serien danser et antall kjendiser med profesjonelle selskapsdansere for å imponere et dommerpanel og TV-seerne som stemmer frem de parene som går videre til neste runde.
Qing'an

Qing'an (kinesisk: 庆安县; pinyin: Qìng'ān Xiàn) er et fylke i den kinesiske provinsen Heilongjiang i Folkerepublikken Kina. Det tilhører byprefekturet Suihua.
Folketallet var på 366 985 innbyggere i 1999.
The Jon Eddy Band

The Jon Eddy Band er en rockegruppe fra USA.
Aust-Agder Husflidslag

Aust-Agder Husflidslag ble etablert i 1925 etter initiativ fra Aust-Agder Ungdomslag og Aust-Agder Landbruksselskap.

Historikk

Første formann var ingeniør i Aust-Agder Kraftverk Halvor Hektoen. Formålet med foreningen var å vekke forståelse for den økonomiske og moralske betydning av arbeid i ledige stunder, enten det gjaldt reparasjoner eller produksjon av ting til eget hjem eller det var ting som kunne selges. I tillegg til å arbeide for husflid både til hjemmebruk og for salg, gav husflidslaget også økonomisk støtte til blant annet Ebenezer Kvindelige Industriskole. I 1932 gikk laget inn under Norges Husflidslag. Dette året fikk styret også inn sine to første kvinnelige medlemmer, Dorothea Fløistad og Aasta Vormeli.

Oppslutning

Til tross for stor aktivitet, hadde husflidslaget i starten ikke andre medlemmer enn de som satt i styret. Etter hvert økte medlemsmassen, ikke minst som et resultat av tilsluttede lokallag. Et foreløpig toppunkt kom rundt 1980 da laget hadde en total medlemsmasse på 1801 medlemmer.

Arkivet

Arkivet etter Aust-Agder husflidslag er i dag oppbevart på KUBEN i Arendal. Arkivet består av blant annet møtebøker, korrespondanse, regnskap og årsmeldinger, og dekker perioden fra oppstarten i 1925 og frem til 1999.
Skottleikbrua

Skottleikbrua er en stålhengebro på fylkesvei 7034 i Grong kommune i Trøndelag. Brua krysser Namsen, er 96,5 meter lang, og lengste spenn er 95 meter.
Didrik Grønvold

Didrik Hegermann Grønvold (født 16. desember 1855 i Bergen, død 24. mars 1928), var en norsk skolemann, museumsbestyrer og forfatter. Grønvold var musikkanmelder i Bergenspressen i 1882-1895. Han etterlot seg en rekke artikler, dikt, skuespill og romaner. Grønvold arbeidet for opprettelsen av et folkemuseum på Domkirkeodden ved Hamar. Han samlet selv mange av gjenstandene og bygningene som finnes der.
Thomas Hopkins Gallaudet

Det første universitetet for døve

Gallaudets sønn, Edward Miner Gallaudet (1837–1917) grunnla i 1857 i Washington D.C. den første høyskolen for døve, som i 1864 ble Gallaudet University. Universitetet tilbyr også undervisning for de som går i barneskolen, ungdomsskolen og videregående. Primærspråket som brukes på Gallaudet Universitet er Amerikansk tegnspråk (engelsk: American Sign Language) .
BOSNet

BOSNet (tysk: Digitalfunk der Behörden und Organisationen mit Sicherheitsaufgaben) er et TETRA-basert radionettverk under utbygging i Tyskland. Nettet er beregnet for de tyske nødetatene, og kan få opptil en million brukere. BOSNet tilsvarer det norske Nødnett.
Rat der Volksbeauftragten

Rat der Volksbeauftragten (norsk: Folkerepresentantenes råd) var en overgangsregjering i Tyskland, fra 10. november 1918 til riksdagsvalget 19. januar 1919. Regjeringen som ble ledet av Friedrich Ebert, SPD støttet seg i utgangspunktet på en koalisjon mellom SPD og USPD. Koalisjonen ble oppløst i romjulen 1918, og SPD regjerte deretter videre alene, til etter riksdagsvalget.

Koalisjonen

Novemberrevolusjonen i Tyskland 1918 kulminerte med at rikskansler Max von Baden den 9. november, kunngjorde keiseren Vilhelm IIs avgang. Deretter oppnevnte Baden SPDs leder Friedrich Ebert som sin etterfølger. SPD hadde den største gruppen i Riksdagen og dannet 10. november regjering med det venstreradikale USPD. USPD hadde da måttet oppgi sitt krav om å etablere et proletariatets diktatur i Tyskland.
Etter avtalen om våpenhvilen i Compiègneskogen 11. november 1918 ble demobiliseringen av de tyske troppene en av regjeringens hovedoppgaver. Regjeringspartiet SPDs mål var å innkalle en grunnlovsgivende forsamling gjennom et alminnelig valg. USPD derimot, gikk inn for umiddelbar og total omveltning av samfunnet, både økonomisk og sosialt. Partiet gikk inn for et system der de lokale råd styrte i en form for direkte demokrati (tysk: Rätesystem). Partiets slagord var All makt til rådene (Alle Macht den Räten).

Splittelse etter juleopprøret

Julaften 1918 kom det til et væpnet sammenstøt mellom på den ene side venstreradikale Volksmarinedivision, og på den annen side regulære styrker som støttet Rat der Volksbeauftragten. Regjeringens styrker var innkalt i medhold av den såkalte Ebert-Groener-pakten. Marinesoldatene som opprinnelig var kommet til Berlin for å beskytte regjeringen, var blitt beordret ut av byen. Samtidig ble de nektet lønn. Marinesoldatene som var støttet av et stort antall arbeidere, nedkjempet de uerfarne frontsoldatene, og regjeringen måtte akseptere deres lønnskrav.   
USPD ble identifisert med marinesoldatenes harde inngripen, som resulterte i store dødstall. Frontsoldatene mistet 56 mann, mot marinesoldatenes 11 døde. Den politiske konsekvens av konflikten ble at USPD måtte gå ut av regjeringen. Inn i regjeringen kom 29. desember 1918, Gustav Noske og Rudolf Wissell, begge fra SPD.

SPDs mindretallsregjering

Gustav Noske inngikk på vegne av regjeringen, en avtale med frikorpsene om beskyttelse (zum Schutz der Heimat) mot indre fiender. Under det såkalte Spartakistopprøret i januar 1919, kulminerte striden mellom tilhengerne av et parlamentarisk system og de revolusjonære. Regjeringen satte frikorpsene inn mot opprørerne, som løste sin oppgave med stor brutalitet. De hardeste trefningene fant sted 8. januar 1919, og de revolusjonære gruppene ble tilføyd et avgjørende nederlag før valget. I dagene som fulgte, fortsatte regjeringstropper og frikorpsene med såkalte opprenskningsaksjoner mot revolusjonære. Blant disse aksjonene var mordene på Karl Liebknecht og Rosa Luxemburg.
Identitetstyveri

Identitetstyveri er et begrep som brukes om ulike typer kriminalitet hvor noen utgir seg for å være en annen. Metoden blir brukt innen blant annet kortsvindel og bestilling av varer i en annens navn. Konsekvensen av identitetstyveri er gjerne at offeret opplever å bli mistrodd og har et behov for å bevise sin uskyld. 
Identitetstyveri kan gjennomføres ved bruk av legitimasjonsdokumenter og/eller opplysninger om offeret. Attraktive opplysninger er offerets navn, adresse, fødselsnummer og kontonumre (kredittkort, bankkonti). Identitetstyven vil gjerne endre postadressen til offeret for en periode, slik at bestilte varer, kredittkort, og lignende sendes til en adresse tyven disponerer.
Identitetstyveri er mulig mest på grunn av sviktende identitetskontroll. I nyere tider er innsamling av personlig informasjon på internett et utbredt problem, der brukere etterlater digitale spor og personlig informasjon på f.eks sosiale medier. Dette benyttes av identitetstyver for å kartlegge offerets liv og sosiale rutiner.

Kritikk mot begrepet

Et tyveri blir definert som at tyvgods blir tatt fra eieren slik at eieren ikke lenger har godset. Et identitetstyveri skiller seg ved at offerets identitet blir misbrukt, men ikke tatt ifra offeret. Offeret mister dermed ikke identiteten sin og har fortsatt eierskap over det.

ID-tyveriprosjektet

NorSIS startet høsten 2007 opp et prosjekt for å hindre identitetstyverier og misbruk av personopplysninger. Prosjektet har bred deltakelse fra privat og offentlig sektor.
ID-tyveriprosjektet har gitt en rekke anbefalinger for å unngå å bli offer for identitetstyveri. Blant annet anbefales det at man er varsom med å gi fra seg personopplysninger til uvedkommende, at viktig personlig informasjon destrueres før det kastes i avfallsdunken, og at man vurderer å sette lås på postkassen.
Det har også blitt utarbeidet en selvtest tilgjengelig på internett der hvem som helst kan teste ut hvor utsatt man er for å bli frastjålet sin identitet. Testen gir så råd om hva man kan gjøre av tiltak for å forbedre sin egen situasjon.

Norsk rett

ID-tyveri rammes av straffelovens § 202. Som identitetskrenkelse regnes bruk av en annens identitet for å oppnå vinning eller påføre andre tap/ulempe. Uberettiget besittelse av en annens identitetsbevis er også straffesanksjonert. Dessuten kan andre straffebud komme til anvendelse, som strl. § 166 (falsk forklaring til offentlig myndighet), §§ 182-183 (dokumentfalsk; bruk av falsk id), § 185 (forfalsket dokument; signere i annens navn), § 270 (bedrageri; opprette kontoforhold), § 337 (bruke navn i strid med lov), § 372 (utgi seg for å være en annen).
Datakrimutvalget foreslo at også bruk av fiktiv identitet (identiteten til ikke-eksisterende personer) burde kriminaliseres. Justisdepartementet fulgte ikke opp dette forslaget, en slik regel ble antatt å ville føre for langt.

Utbredelse

Det foreligger ikke tall for utbredelsen av identitetstyverier i Norge.
Landsbyprosa

Landsbyprosa var en sovjetisk litterær bevegelse som startet under «Khrusjtsjovs tøvær» etter Stalins død.
Typiske temaer var den russiske landsbygdbefolkningens levekår og det bruddet med den tradisjonelle bondekulturen som sovjetideologiens tro på framtida innebar. 
Betydningsfulle representanter for landsbyprosaen er blant andre Fjodor Abramov, Valentin Rasputin og Aleksandr Solzjenitsyn. Sistnevnte hovedsakelig på grunn av fortellingen  Matrjonas gård (1963).
På grunn av den nasjonalistiske underteksten kunne forfattere av landsbyprosa gå lengre i sin kritikk av sovjetstyret enn det som var vanlig. Etter oppløsningen av Sovjetunionen mistet retningen sin betydning.
Johanna Sinding

Familie

Hun var datter av Mathias Wilhelm Sinding (1811-1860) og Cecilie Marie Mejdell (1817-1886).
Hun var søster av komponisten Christian Sinding (1856-1941), billedhuggeren Stephan Sinding (1846-1922) og maleren Otto Sinding (1842-1909). Maleren Elisabeth Sinding var hennes kusine.

Utdannelse

Johanna Sindings lærere i skulpturfaget var billedhuggeren Albert Wolff og hennes eldre bror Stephan. Wolff hadde også vært Stephan Sindings lærer i Berlin, og også Ambrosia Tønnesen studerte hos ham.

Kunstnerkarriere

I 1876 stilte hun ut skulpturen «Høk med sitt bytte» i Kunstforeningen i Christiania, og i 1879 stilte hun ut skulpturene «Gribb og hejre» og «Resignasjon» samme sted. Hun stilte også ut på Høstutstillingen i 1894 og i 1895.
I 1896 mottok Johanna Sinding et statlig kunstnerstipend på 1500 kroner. Ved samme tildeling fikk også maleren Thorolf Holmboe, malerinnen Elisabeth Sinding og komponist Johan Backer Lunde stipend på 1500 kroner, mens pianistinne Lizzie Winge og skuespiller Gustav Thomassen fikk tildelt 750 kroner, og arkitekt H. Sinding Larsen fikk tildelt 500 kroner. Samtlige åtte kunstnere fikk tildelingen som reisestipend for reiser i utlandet.
Salomonsens konversationsleksikons 1902-utgave inneholdt et lengre kapittel om Norges Kunst, med omtale av samtidens skulpturkunst. Som eksempel på «dygtige Kunstnere» i «(d)en yngste Generation», fremhevet artikkelforfatteren blant andre «frk. Sinding».
Johanna ble tidlig rammet av alvorlig sykdom, og døde i forholdsvis ung alder.
Freden i Lund

Freden i Lund, fredsavtale mellom Sverige og Danmark sluttet natten mellom 26. og 27. september 1679. I fredstraktaten bekreftes den freden som tidigere samme år ble sluttet i freden i Fontainebleau. Freden utgjorde slutten på den skånske krig (1675-1679).
Felleskjøpet Rogaland Agder

Felleskjøpet Rogaland Agder (FKRA) ble etablert av bønder i Rogaland som «Stavanger Amts Landhusholdningsselskab» i 1899. Virksomheten ble utviklet, og nye lag og områder ble med i samvirkeforetaket som i dag heter Felleskjøpet Rogaland Agder og dekker et område som strekker seg fra Sunnhordland til og med Aust-Agder. FKRAs grunnleggende misjon, §2 i vedtektene er: «...styrkja medlemmene sin økonomi på kort og lang sikt...», altså økt lønnsomhet for bonden.
Felleskjøpet Rogaland Agder produserer og selger kraftfôr, gjødsel og såvarer. Virksomheten har produksjonsanlegg for kraftfôr i Stavanger (Kvalaberg), produksjon på (Lagmannsholmen) ble lagt ned 2012. Det tas imot korn fra lokale produsenter på produksjonsanleggene og ved noen lokale kornmottak. FKRA tok tidlig sin rolle i verdikjeden for mat på alvor. Slagordet «Med mat i tankene» er godt synlig i omgivelsene grunnet bilene med kraftfôr. 
Felleskjøpet Rogaland Agder selger også traktorer og maskiner, innendørsmekanisering for driftsbygninger, butikkvarer og verkstedtjenester både til landbruket og til andre kunder. Butikkene («FK butikken») har økende salg til forbrukermarkedet, spesielt innen kjæledyr, hage og diverse småmaskiner. FKRA har i alt 18 butikker, 9 traktorverksteder og ett verksted for innendørsmekanisering lokalisert fra Sunnhordland i nord til Tvedestrand i sør. 
Selskapet er fordelt på ca. 400 årsverk. Hovedkontoret ligger i Hillevåg i Stavanger, mens maskindivisjonen ledes fra Klepp. Virksomheten er medlem av interesseorganisasjonen Norsk Landbrukssamvirke.
Fylkesvei 5184

Fylkesveg 5184 går mellom Dolvik og Grimstad i Bergen kommune. Veien er 2,9 km lang.
Frem til 2019 hadde veien betegnelsen Fv178.